Antonín Dvořák

Antonín Leopold Dvořák (Nelahozeves, Imperio Austriac [hodie Republica Chec] le 8 de septembre 1841 – Praga, Austria-Hungaria [hodie Republica Chec] le 1 de maio 1904) esseva un compositor chec. Ille es un del personas extraordinari del cultura musical mundial e insimul con Bedřich Smetana ille es considerate como le fundator del moderne musica chec. Ille es un del representantes principal del synthese classic-romantic e sin dubita le plus ben cognoscite e jocate compositor chec.

Le grande fama international, de que ille poteva gauder se jam durante su vita, contribueva al crescentia del prestigio del cultura chec. Per su labor pedagogic in le Conservatorio National de Musica in Nove York inter 1892 e 1895 ille anque influeva le evolution del musica statounitese.

Su production principalmente consiste de compositiones instrumental (symphonias, musica de camera, solos instrumental) ma importante es anque su obras spiritual, cantos e operas. Tractos typic del musica de Dvořák es le invention melodic ric e original, sovente inspirate de folklore, rhythmo distincte e instrumentation colorate.

Dvořák es specialmente cogniscite pro su "Dansas slave", le concerto pro violoncello e le ultime de su novem symphonias ("Ab le nove mundo").

Categoria:Gente chec
Categoria:Compositores classic